Forslag til Europa-Parlamentet og Rådets direktiv om ændring af bilaget til Rådets direktiv 93/7/EØF om tilbagelevering af kulturgoder, som ulovligt er fjernet fra en medlemsstats område (96/C 6/08) (Tekst af betydning for EØS) KOM(95) 479 endelig udg. - 95/0254(COD)

(Forelagt af Kommissionen den 20. oktober 1995)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

I henhold til proceduren i traktatens 189 B, og

ud fra følgende betragtninger:

Alt efter de kunstneriske traditioner i Fællesskabet betragtes akvareller, gouacher og pasteller som enten malerier eller tegninger; kategori 4 i bilaget til Rådets direktiv 93/7/EØF af 15. marts 1993 om tilbagelevering af kulturgoder, som ulovligt er fjernet fra en medlemsstats område (1) omfatter tegninger, der udelukkende er fremstillet som håndarbejde, uanset underlagets og materialernes art, medens kategori 3 omfatter malerier og billeder, der udelukkende er fremstillet som håndarbejde, uanset underlagets og materialernes art; værditærsklerne, som finder anvendelse på disse to kategorier, er forskellige; dette vil kunne føre til alvorlige forskelle i behandlingen i det indre marked for akvareller, gouacher og pasteller, alt efter hvilken medlemsstat de befinder sig i; det er nødvendigt med henblik på anvendelsen af direktivet at træffe afgørelse om, hvilken kategori de skal henføres under for at sikre, at de anvendte værditærskler er de samme i hele Fællesskabet;

erfaringerne viser, at de priser, der opnås for akvareller, gouacher og pasteller, har tendens til at være højere end dem, der kan opnås for tegninger, og meget lavere end dem, der kan opnås for olie- og temperamalerier, og det er derfor hensigtsmæssigt at henføre akvareller, gouacher og pasteller i en ny særskilt kategori med en tærskel på 30 000 ECU, som vil sikre, at værker af større betydning, der ulovligt er fjernet fra en medlemsstats område, kan tilbageleveres -

UDSTEDT FØLGENDE DIREKTIV:

Artikel 1

Bilaget til Rådets direktiv 93/7/EØF ændres således:

a) i afsnit A:

i) beskrivelsen i punkt 3 ændres til:

»Malerier og billeder, der ikke hører ind under kategori 3A eller 4, og som udelukkende er fremstillet som håndarbejde, uanset underlagets og materialernes art«

ii) følgende indsættes som punkt 3a:

»3a. Akvareller, gouacher og pasteller, der udelukkende er fremstillet som håndarbejde, uanset materialernes art«

iii) beskrivelsen i punkt 4 ændres til:

»Mosaikker, der udelukkende er fremstillet som håndarbejde, og som ikke hører ind under kategori 1 eller 2, og tegninger, der udelukkende er fremstillet som håndarbejde, uanset underlagets og materialernes art«

b) i afsnit B:

der indsættes en ny kategori:

»30 000

- 3a (Akvareller, gouacher og pasteller)«.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv sensest seks måneder efter dets udstedelse. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv er rettet til medlemsstaterne.

(1) EFT nr. L 74 af 27. 3. 1993, s. 74.